Ελληνική Στατιστική Αρχή

Η **Ελληνική Στατιστική Αρχή** (**ΕΛΣΤΑΤ**) είναι η εθνική στατιστική υπηρεσία της Ελλάδας. Σύμφωνα με τον ιδρυτικό της νόμο (3832/2010), είναι Ανεξάρτητη Διοικητική Αρχή με νομική προσωπικότητα (Ν.Π.Δ.Δ.) και δεν υπόκειται σε έλεγχο από κυβερνητικά όργανα ή άλλη διοικητική αρχή. Η λειτουργία της υπάγεται στον έλεγχο της Βουλής των Ελλήνων. Αποστολή της Ελληνικής Στατιστικής Αρχής είναι η διασφάλιση και η διαρκής βελτίωση της ποιότητας των στατιστικών της χώρας.

## Ιστορία

### 1828

[αριστερά|μικρογραφία|Πίνακας σύγκρισης 1821-1828 από την [Ελληνική απογραφή 1828|Απογραφή του 1828. 

 διαχωρισμό «*Χριστιανοί*»/«*Τούρκοι*» και στήλη περί ελάττωσης Χριστιανικού πληθυσμού.]]
Η πρώτη απογραφή πληθυσμού του νεοσύστατου ελληνικού κράτους πραγματοποιήθηκε το 1828 επί κυβέρνησης Ιωάννη Καποδίστρια, με αναδρομική καταμέτρηση του πληθυσμού για το 1821. Στην πρώτη αυτή απογραφή έγινε και καταγραφή του θρησκεύματος για να ξεχωριστεί ο ελληνικός από τον τουρκικό πληθυσμό, όπως επίσης και απογραφή του αριθμού οικογενειών και του φύλου των απογραφομένων.

### 1834

Περίπου έξι χρόνια αργότερα, το 1834 και μετά από προσπάθειες του Γκυστάβ ντ'Εϊστάλ, συγκροτείται το Γραφείο Δημοσίου Οικονομίας της Επί των Εσωτερικών Γραμματείας της Επικράτειας. Δραστηριοποιείται στην διεξαγωγή των ετησίων απογραφών πληθυσμού, καθώς και την συλλογή στοιχείων σχετικά με την βιομηχανία, την βιοτεχνία και την γεωργία.

Μεταξύ 1834 και 1836 μάλλον διεξήχθη μία απογραφή πληθυσμού, ωστόσο δεν είναι γνωστά πολλά στοιχεία και η διεξαγωγή της αμφισβητείται. Άλλες πηγές αναφέρονται απλώς σε «απαρίθμηση», ενώ η ίδια η ΕΛΣΤΑΤ στην ιστοσελίδα της κάνει μια σύντομη αναφορά, άλλα στο έγγραφο της απογραφής του 1991 δεν αναφέρεται.

Επόμενες απογραφές του Γραφείου της Δημοσίου Οικονομίας συμπεριλαμβάνουν τόσο την απογραφή του 1848, όσο και αργότερα αυτές του 1853 και του 1856.

### 1861

Το 1861 το Γραφείο, διαιρείται σε τέσσερα τμήματα, το ένα εκ των οποίων είναι η Ειδική Υπηρεσία Στατιστικής, η πρώτη ειδική υπηρεσία στατιστικής εντός της δημόσιας διοίκησης. Και τον ίδιο χρόνο διεξάγεται απογραφή πληθυσμού και γεωργίας όπου ακολουθούνται για πρώτη φορά μερικώς τα διεθνή πρότυπα περί διενέργειας απογραφής, που διαμορφώθηκαν στα Διεθνή Στατιστικά Συνέδρια των Βρυξελλών του Παρισίου, και της Βιέννης και έλαβαν χώρα το 1853, 1855 και 1857 αντίστοιχα.

### 1870

Στην υπό την διεύθυνση του Αλέξανδρου Μανσόλα Ελληνική Απογραφή του 1870, προστέθηκε και το ερώτημα της γλώσσας του πληθυσμού και είναι η πρώτη φορά οπού έγινε δημοσίευση του αριθμού του νόμιμου πληθυσμού.
[μικρογραφία|276x276εσ|Το ατομικό Απογραφικό Δελτίο της [Ελληνική απογραφή 1907|Απογραφής του 1907.]]

### 1907

Το 1907 διενεργήθηκε η εικοστή απογραφή πληθυσμού της Ελλάδας.Η απογραφή διεξήχθη με τη χρήση ειδικών ατομικών απογραφικών δελτίων, όπως και κατά την προηγούμενη απογραφή. Η μόνη διαφορά ήταν ότι στην απογραφή του 1907 προστέθηκαν δύο ακόμη ερωτήματα, το ένα αφορούσε στη γλώσσα των απογραφόμενων και το άλλο σε τυχόν αναπηρία τους. Το δελτίο συμπεριλάμβανε ερώτημα και για τη θρησκεία. Η απογραφή περιελάμβανε και τους απόδημους.

### 1910
[μικρογραφία|262x262εσ| πράσινο - Τα νέα εδάφη της Ελλάδας μετά τους [Βαλκανικοί Πόλεμοι|Βαλκανικούς Πολέμους το 1913, για τα οποία έγινε έκτακτη απογραφή το ίδιο έτος.]]
Το 1910 με τον εκσυγχρονισμό της δημόσιας διοίκησης, συστήνεται το Τμήμα Στατιστικής εντός του Υπουργείου Γεωργίας, Εμπορίου και Βιομηχανίας. Δύο χρόνια αργότερα το ίδιο προάγεται σε διεύθυνση ως Κεντρική Διεύθυνση Στατιστικής. Έχει την ευθύνη για την συλλογή, επεξεργασία και δημοσίευση του συνόλου των στατιστικών της χώρας ως προς τον πληθυσμό, αλλά και –μεταξύ άλλων– την εγχώρια παραγωγή, το εμπόριο, τις μεταφορές και τις επικοινωνίες.

Διεξάγεται επίσης ειδική απογραφή πληθυσμού το 1913 αμέσως μετά τη λήξη των Βαλκανικών Πολέμων για να καταγραφεί ο πληθυσμός των νέων, προσαρτημένων εδαφών της Ελλάδας. 

### 1920
Δύο χρόνια αργότερα, το 1923, γίνεται απογραφή των Μικρασιατών προσφύγων, οι οποίοι ήρθαν από την Μικρά Ασία μετά την Μικρασιατική Καταστροφή και την Ελληνοτουρκική ανταλλαγή πληθυσμών του 1923.

Το 1925 συστήνεται η Γενική Στατιστική Υπηρεσία και υπάγεται στο Υπουργείο Εθνικής Οικονομίας.

Με το νομοθετικό διάταγμα Ν.Δ. 3627/1956 οργανώνεται η Εθνική Στατιστική Υπηρεσία της Ελλάδος. Με προεδρικό διάταγμα το 1986 ιδρύεται η Γενική Γραμματεία Εθνικής Στατιστικής Υπηρεσίας της Ελλάδος (Γ.Γ. ΕΣΥΕ), υπό το Υπουργείο Εθνικής Οικονομίας. Με τον Ν.2392/1996 ρυθμίζονται θέματα πρόσβασης της Γ.Γ. ΕΣΥΕ σε διοικητικές πηγές και διοικητικά αρχεία και θέματα στατιστικού απορρήτου.

Το 2010 τίθεται σε ισχύ ο νέος στατιστικός Νόμος 3832/2010, οποίος τροποποιήθηκε με τους 3842/2010, 3899/2010, 3943/2011, 3965/2011, 4047/2012 και 4072/2012. Ιδρύεται η ΕΛΣΤΑΤ με την σημερινή της μορφή, ως Ανεξάρτητη Αρχή, όπως και το Ελληνικό Στατιστικό Σύστημα (ΕΛΣΣ).

## Σκοπός
Έχει σκοπό τη συστηματική παραγωγή επίσημων στατιστικών, καθώς και τη διενέργεια στατιστικών ερευνών οι οποίες:
* αφορούν όλους τους τομείς της δραστηριότητας του δημοσίου και του ιδιωτικού τομέα,
* υποστηρίζουν τη διαδικασία λήψης αποφάσεων, χάραξης και αξιολόγησης πολιτικών της Κυβέρνησης και των φορέων του Δημοσίου (δείκτες αξιολόγησης),
* υποβάλλονται σε διεθνείς φορείς σύμφωνα με τις υποχρεώσεις της χώρας και,
* αφορούν στο γενικό κοινό ή κατηγορίες χρηστών στατιστικών στοιχείων στο εσωτερικό ή στο εξωτερικό. 

## Γενικά Στοιχεία
Η Ελληνική Στατιστική Αρχή (ΕΛΣΤΑΤ) συλλέγει τα επίσημα στατιστικά στοιχεία (official statistics) της Χώρας που αφορούν τον πληθυσμό (είναι υπεύθυνη για την διεξαγωγή της απογραφής πληθυσμού κάθε 10 χρόνια), τους Εθνικούς Λογαριασμούς, τις Επιχειρήσεις, την Αγροτική Παραγωγή, την Υγεία / Κοινωνική Ασφάλιση, την Απασχόληση / Ανεργία, την Εκπαίδευση κλπ. Χρήση των στατιστικών στοιχείων που συλλέγει κάνουν τόσο το ελληνικό κράτος, όσο και διεθνείς οργανισμοί, όπως η UNESCO, ο Ο.Η.Ε., ο Ο.Ο.Σ.Α., αλλά και επιχειρήσεις, επιστήμονες και απλοί πολίτες. Η ΕΛΣΤΑΤ είναι ο συντονιστής του Ελληνικού Στατιστικού Συστήματος (ΕΛΣΣ) που εντάσσεται στο Ευρωπαϊκό Στατιστικό Σύστημα.

Βασική υποχρέωση της ΕΛΣΤΑΤ είναι η διαβίβαση στατιστικών στοιχείων στην Ευρωπαϊκή Στατιστική Υπηρεσία (Eurostat) σύμφωνα με το Ενωσιακό Δίκαιο και τους Ευρωπαϊκούς Κανονισμούς.

Η ΕΛΣΤΑΤ απασχολεί 625 εργαζόμενους στην Κεντρική και στις 50 αποκεντρωμένες Υπηρεσίες (Περιφερειακές Υπηρεσίες Στατιστικής - ΠΥΣ), σε διάφορες περιφέρειες και νομούς της Ελλάδας και εδρεύει στον δήμο Πειραιώς, στην συμβολή των οδών Πειραιώς 46 και Επονιτών, με ταχυδρομικό κώδικα 185 10.

## Διοίκηση
Πρόεδρος της ΕΛΣΤΑΤ διετέλεσε από το Φεβρουάριο του 2016 έως το Δεκέμβριο του 2025 ο Αθανάσιος Κων. Θανόπουλος, ο οποίος προτάθηκε ομόφωνα για τη θέση από διεθνή Επιτροπή Εμπειρογνωμόνων και ανέλαβε καθήκοντα με σχετική απόφαση του Υπουργού Οικονομικών. 

Ιστορικό:

### Εθνική Στατιστική Υπηρεσία Ελλάδος

### Γενική Γραμματεία ΕΣΥΕ

### Ελληνική Στατιστική Αρχή (ΕΛΣΤΑΤ)

## Στατιστικά στοιχεία
Η ΕΛΣΤΑΤ δημοσιεύει τα αποτελέσματα των στατιστικών της ερευνών, στην Ελληνική και την Αγγλική γλώσσα, σε σειρά δημοσιευμάτων. 

Μεταξύ αυτών:
* Η Ελληνική Οικονομία παρουσιάζει τα πιο πρόσφατα και σημαντικά οικονομικά στοιχεία για την Ελλάδα.
* Οι Συνθήκες Διαβίωσης στην Ελλάδα: απευθύνεται σε χρήστες που αναζητούν επικαιροποιημένα στοιχεία, όσον αφορά πρόσφατες κοινωνικές εξελίξεις, αλλά και μακροπρόθεσμες κοινωνικές τάσεις.
* Η Ελλάς με αριθμούς περιλαμβάνει στατιστικά στοιχεία που σκιαγραφούν την τρέχουσα δημογραφική, κοινωνική και οικονομική εικόνα της Ελλάδας
* Το νέο δημοσίευμα «Ελλάδα: Στόχοι Βιώσιμης Ανάπτυξης 2030», το οποίο παρουσιάζει τα πιο πρόσφατα στατιστικά στοιχεία για την Ελλάδα, αναφορικά με τους επιμέρους δείκτες αειφόρου ανάπτυξης, που καταρτίζονται, κυρίως, από την Ελληνική Στατιστική Αρχή (ΕΛΣΤΑΤ), στο πλαίσιο της Ατζέντας 2030 του Οργανισμού Ηνωμένων Εθνών.
Μπορείτε να δείτε την πλήρη λίστα των Δελτίων Τύπου που εκδίδει η ΕΛΣΤΑΤ στο ημερολόγιο. 

Μπορείτε να υποβάλετε αίτημα για παροχή στατιστικών στοιχείων (με σεβασμό στο στατιστικό απόρρητο) και να πληροφορηθείτε σχετικά με τη διαδικασία εδώ.

## Αρμοδιότητες
Σύμφωνα με το άρθρο 11 του νόμου 3832/2010 όπως ισχύει, η ΕΛΣΤΑΤ:
# Καταρτίζει και εκτελεί το ετήσιο στατιστικό πρόγραμμα και παράγει και δημοσιεύει με την ιδιότητα της "εθνικής στατιστικής υπηρεσίας", όπως ορίζεται στην παρ. 1 του άρθρου 5 του Κανονισμού (ΕΚ) αριθμ. 223/2009, τις επίσημες, εθνικές και ευρωπαϊκές στατιστικές της χώρας και διενεργεί κάθε είδους, τακτικές ή έκτακτες, στατιστικές έρευνες, απογραφές και μελέτες.
# Εκπροσωπεί την Ελλάδα ως "εθνική στατιστική υπηρεσία", σύμφωνα με την παρ. 1 του άρθρου 5 του Κανονισμού 223/2009, στις υπηρεσίες της Ευρωπαϊκής Ένωσης και κάθε άλλο αρμόδιο διεθνή οργανισμό.
# Συνεργάζεται με την Ευρωπαϊκή Στατιστική Υπηρεσία - Eurostat και τις άλλες υπηρεσίες της Ευρωπαϊκής Επιτροπής, τις εθνικές στατιστικές υπηρεσίες των άλλων κρατών - μελών και τις εθνικές αρχές της επόμενης παραγράφου, καθώς και με άλλους διεθνείς φορείς και οργανισμούς για στατιστικά θέματα και συμμετέχει στις οικείες στατιστικές επιτροπές της Ευρωπαϊκής Ένωσης και άλλων διεθνών οργανισμών, ως "εθνική στατιστική υπηρεσία".
# Μεριμνά για την έγκαιρη, έγκυρη και αποτελεσματική διάχυση της στατιστικής πληροφόρησης, καθώς και για την προαγωγή των στατιστικών θεμάτων και της οικονομικής έρευνας στο πλαίσιο της διεθνούς συνεργασίας της χώρας.
# Συνεργάζεται με δημόσιους και ιδιωτικούς φορείς της Ελλάδας ή του εξωτερικού, όπως ιδίως εκπαιδευτικά ιδρύματα, ερευνητικά κέντρα, κέντρα μελετών και μη κερδοσκοπικούς οργανισμούς, για την προαγωγή της επιστημονικής έρευνας για στατιστικά θέματα, την ενοποίηση της μεθοδολογίας και την εφαρμογή των αρχών στατιστικής του ΕΛ.Σ.Σ. και του Ευρωπαϊκού Στατιστικού Συστήματος.
# Μπορεί να διαβουλεύεται, να συνεργάζεται και να συμπράττει με όλους τους φορείς του ΕΛ.Σ.Σ. για την ανάπτυξη μεθόδων και συστημάτων σε στατιστικούς σκοπούς στους τομείς αρμοδιότητας τους.
# Αναπτύσσει, διαχέει και συντονίζει την εφαρμογή του κώδικα ορθής πρακτικής της Ευρωπαϊκής Στατιστικής Υπηρεσίας - Eurostat, στο πλαίσιο του ΕΛ.Σ.Σ. Ειδικότερα, παρέχει συμβουλές μεθοδολογικού χαρακτήρα και στατιστικά εργαλεία προς τους λοιπούς φορείς του ΕΛ.Σ.Σ. και προς κάθε άλλο δημόσιο ή ιδιωτικό φορέα και αναλαμβάνει τη διενέργεια στατιστικών εργασιών για λογαριασμό τρίτων, δημόσιων ή ιδιωτικών φορέων και προσώπων, σύμφωνα με τις κοινοτικές και διεθνείς αρχές και πρακτικές, ώστε να υπάρξει διάχυση κοινά αποδεκτής μεθοδολογίας και περαιτέρω εφαρμογή αυτής.
# Μεριμνά για την εμπέδωση των αρχών και των μεθόδων παραγωγής ποιοτικών και αξιόπιστων στατιστικών του Ευρωπαϊκού Στατιστικού Συστήματος από το σύνολο του προσωπικού της και από τους φορείς του ΕΛ.Σ.Σ.
# Μεριμνά για τη διαρκή αναβάθμιση του ανθρώπινου δυναμικού της, μέσω της συμμετοχής του σε σεμινάρια κατάρτισης.

## Πηγές
* 

## Παραπομπές

## Εξωτερικοί σύνδεσμοι
* http://www.statistics.gr/  Επίσημη Ιστοσελίδα (Ελληνικά & Αγγλικά)
*https://www.youtube.com/channel/UCWVO-II2CanOSBavZbI6X9g / Επίσημη σελίδα στο YouTube
*https://www.instagram.com/statistics.gr/ / Επίσημη σελίδα στο Instagram
*https://www.linkedin.com/company/hellenic-statistical-authority-elstat-%5Bνεκρός+σύνδεσμος%5D / Επίσημη σελίδα στο LinkedIn
*https://twitter.com/statisticsgr / Επίσημη σελίδα στο X

Κατηγορία:Στατιστική
Κατηγορία:Ελληνικές ανεξάρτητες αρχές